b'\n_START_ARTICLE_\nISDN\n_START_PARAGRAPH_\nIntegrated Services over Digital Network (kratica ISDN, slovensko integrirane storitve preko digitalnega omre\xc5\xbeja) je vrsta telekomunikacijske povezave, ki uporablja obi\xc4\x8dajno bakreno parico. Uporablja se predvsem za telefonijo in tudi prenos podatkov. Uporablja dva B-kanala pasovne \xc5\xa1irine 64 kbit/s in D-kanal \xc5\xa1irine 16 kbit/s._NEWLINE_Prednosti sistema ISDN pred modemi, priklju\xc4\x8denimi na obi\xc4\x8dajno telefonsko linijo so: bolj\xc5\xa1a kakovost zvoka, bolj\xc5\xa1a kakovost telefaksov in hitrej\xc5\xa1i prenos podatkov med ra\xc4\x8dunalniki. ISDN-ov multiplekser za osnovni dostop (basic rate access) obi\xc4\x8dajno telefonsko linijo razdeli na tri pasove: dva pasova B in en pas D. Vsak pas B omogo\xc4\x8da prenos 64 kilobitov na sekundo in lahko prena\xc5\xa1a eno govorno zvezo ali 50 hkratnih podatkovnih zvez s hitrostjo 1200 kilobitov na sekundo. Pas D, ki deluje s hitrostjo 16 kilobitov na sekundo, je namenjen prena\xc5\xa1anju podatkovnih signalov. S primarnim dostopom (primary rate access) ISDN omogo\xc4\x8da uporabo do 30 pasov B._NEWLINE_Do septembra leta 2005 je Telekom Slovenije, ki je bil tudi edini ponudnik, pogojeval ADSL dostop z ISDN dostopom, zaradi \xc4\x8desar je Urad za varstvo konkurence (UVK) dne 4.10.2004 uvedel proti Telekomu Slovenije postopek \xc5\xa1t. 3072-2/2004 ugotavljanja domnevne kr\xc5\xa1itve 10. \xc4\x8dlena Zakona o prepre\xc4\x8devanju omejevanja konkurence "ker iz Uradu razpolo\xc5\xbeljive dokumentacije verjetno izhaja, da je Telekom d.d. zlorabil svoj prevladujo\xc4\x8d polo\xc5\xbeaj s pogojevanjem zakupa priklju\xc4\x8dka ADSL s hkratnim sprejemanjem dodatne obveznosti zakupa priklju\xc4\x8dka ISDN, ki po svoji naravi niti po trgovinskih obi\xc4\x8dajih ni povezan z zakupom priklju\xc4\x8dka ADSL".'